VSL Sklep PRp 222/2025
Sodna praksa višjih sodišč, 2025-04-17

Jasna Deu (preds.), Breda Andolšek (poroč.), Boštjan Kovič

delo v splošno korist - nadomestni zapor - jezikovna razlaga zakona - namenska razlaga zakona - veriženje - deljenje globe

Niti Finančni urad Ljubljana niti sodišče prve stopnje v določbah 19.a člena ZP-1 nista imela pravne podlage za odločitev, da se z nadomestnim zaporom poplača le del izrečene globe oziroma za drobljenje globe, ki je bila izrečena z eno odločbo o prekršku. Kot izhaja iz jezikovne in namenske rabe določbe 19.a člena ZP-1, se predlog za delo v splošno korist lahko vloži le za globo, izrečeno z eno odločbo (ali odločbo o prekršku ali plačilnim nalogom ali sodbo). Poleg navedenega pa tudi iz opozorila o možnosti za nadomestitev plačila globe in stroškov postopka z delom v splošno korist, ki je sestavni del odločbe o prekršku (četrti odstavek 56. člena ZP-1) ali sodbe (drugi odstavek 138. člena ZP-1), izhaja, da se ta pravica nanaša na globo, izrečeno s posamezno odločbo. Tako je mogoče veriženje (seštevanje) glob le, če so izrečene z večimi odločbami, ni pa mogoče deljenje globe, izrečene z eno odločbo.

Pritožbi se ugodi in se izpodbijani sklep spremeni tako, da se nadomestni zapor ne izreče ter glasi:

I. Predlogu storilca A. A., se ugodi in se neplačane in neizterljive globe v skupnem znesku 19.600,00 EUR nadomestijo z delom v splošno korist, v trajanju 400 ur, ki ga mora storilec opraviti v roku šestih mesecev.

II. Storilec bo pričel opravljati naloge na dan, določen v pozivu Uprave za probacijo, Probacijske enote Ljubljana. Dan, ko bo storilec pričel opravljati delo, bo določen v dogovoru s svetovalcem in izvajalsko organizacijo, vendar mora biti delo opravljeno najkasneje v šestih mesecih.

III. Če se storilec neopravičeno ne bo odzval vabilu Probacijske enote Ljubljana na razgovor glede oprave dela v splošno korist, se bo vabilu izmikal ali se bo izogibal začetku opravljanja dela, bo Probacijska enota Ljubljana o tem obvestila pristojno sodišče, ki bo ustavilo izvrševanje tega sklepa in nadaljevalo s postopkom odreditve nadomestnega zapora.

IV. Če storilec dela ne bo opravil, se izmikal ali ga opravil le delno, bo sodišče po obvestilu pristojne Probacijske enote Ljubljana nadaljevalo s postopkom in izdalo sklep o nadomestnem zaporu, pri čemer se bo obdobje zapora skrajšalo sorazmerno z urami opravljenega dela.

V. Če bo storilec delo v splošno korist opravil v celoti, bo sodišče postopek odreditve nadomestnega zapora ustavilo.

VI. Postopek odreditve nadomestnega zapora za storilca se prekine do končne odločitve sodišča v postopku nadomestitve plačila globe z delom v splošno korist.

1. Okrajno sodišče v Ljubljani je z uvodoma navedenim sklepom odločilo, da se del neplačane globe v znesku 9.000,00 EUR, ki se ni mogla v celoti izterjati po pravilih upravne izvršbe, nadomesti z zaporom, in sicer v trajanju 90 dni (I. točka izreka) ter da se storilcu nadomestni zapor določi na podlagi obvestila Finančnega urada Ljubljana o obstoju okoliščin o odreditvi nadomestnega zapora št. DT 4938-121/2022-11 z dne 23. 5. 2023, iz katerega izhaja, da znaša znesek (delne) neplačane globe, ki se ni mogla izterjati po pravilih upravne izvršbe 9.000,00 EUR (II. točka izreka).

2. Proti sklepu vlaga pravočasno pritožbo storilec (po zagovorniku). Višjemu sodišču predlaga, naj ob smiselni uporabi petega odstavka 163. člena Zakona o prekrških (ZP-1) izpodbijani sklep razveljavi in vrne v ponovno odločanje prvostopenjskemu sodišču. Navaja, da je storilec 23. 12. 2024 prejel Obvestilo o uvedbi postopka za odreditev nadomestnega zapora PRnz 41/2023-2454 s 6. 12. 2024 in dne 30. 12. 2024 po pooblaščencu vložil predlog za nadomestitev plačila globe in stroškov postopka z delom v splošno korist, sodišče pa se do predloga ni opredelilo. V nadaljevanju predlaga nadomestitev plačila globe in stroškov postopka z delom v splošno korist. V prošnji za prilagoditev števila ur dela v splošno korist pa navaja, naj sodišče glede na specifične okoliščine njegovega primera število ur prilagodi glede na njegove osebne in socialne okoliščine. Prilaga vlogo, poimenovano "Predlog za nadomestitev plačila globe in stroškov postopka z delom v splošno korist".

3. Višje sodišče je preizkusilo sklep sodišča prve stopnje skladno z določbo petega odstavka 192.č člena ZP-1 in je po ugotovitvi, da je pritožba utemeljena, samo odločilo o predlogu za nadomestitev plačila globe z delom v splošno korist.

Glede pritožbe zoper sklep o nadomestnem zaporu

4. Iz t.i. dohodne štampiljke na predlogu za nadomestitev plačila globe in stroškov postopka z delom v splošno korist izhaja, da je bila vloga neposredno vložena na Okrajno sodišče v Ljubljani, vložišče 2, dne 30. 12. 2024 (list. št. 6/a); iz uradnega zaznamka na tej vlogi pa, da je bila vloga pomotoma vložena v zadevo PRnz 41/2024. Glede na navedeno ni dvoma, da je bil predlog podan pravočasno in je pritožba utemeljena.

Glede predloga za nadomestitev plačila globe z delom v splošno korist

5. Na podlagi prvega odstavka 192.b člena ZP-1 se šteje, da storilec, ki v izjavi iz četrtega odstavka 192.a člena ZP-1 predlaga nadomestitev plačila globe z delom v splošno korist, izpolnjuje pogoj iz drugega odstavka 19.a člena ZP-1 (da zaradi premoženjskega stanja ali/in svojih možnosti za plačilo ne zmore plačati globe in stroškov postopka).

6. V postopku odreditve nadomestnega zapora z delom v splošno korist se lahko nadomesti le globa, izrečena z odločbo, ki je navedena v obvestilu organa, pristojnega za izterjavo neplačane globe (prvi odstavek 192.a člena ZP-1). Iz obvestila Finančnega urada Ljubljana o obstoju okoliščin za odreditev nadomestnega zapora DT 4938-121/2022-11 s 23. 5. 2023 (ki ga je sodišče prve stopnje povzelo v ‘obvestilu sodišča o uvedbi postopka za odreditev nadomestnega zapora’ s 6. 12. 2024) izhaja, da se nanaša na delni znesek neplačane globe 9.000,00 EUR, prejet v izterjavo iz Odločbe št. 71011-4416-2018 FU Murska Sobota, s katero je bila storilcu izrečena globa 28.600,00 EUR (skupni dolg) ter, da je na dan 22. 5. 2023 znašala neplačana obveznost po odločbi še 19.600,00 EUR, saj je 31. 3. 2023 storilec prostovoljno poravnal dolg v znesku 9.000,00 EUR. Po presoji višjega sodišča pa niti Finančni urad Ljubljana niti sodišče prve stopnje v določbah 19.a člena ZP-1 nista imela pravne podlage za odločitev, da se z nadomestnim zaporom poplača le del (izrečene globe) oziroma za drobljenje globe, ki je bila izrečena z eno odločbo o prekršku. Kot izhaja iz jezikovne in namenske rabe določbe 19.a člena ZP-1, se predlog za delo v splošno korist lahko vloži le za globo, izrečeno z eno odločbo (ali odločbo o prekršku ali plačilnim nalogom ali sodbo). Poleg navedenega pa tudi iz opozorila o možnosti za nadomestitev plačila globe in stroškov postopka z delom v splošno korist, ki je sestavni del odločbe o prekršku (četrti odstavek 56. člena ZP-1) ali sodbe (drugi odstavek 138. člena ZP-1), izhaja, da se ta pravica nanaša na globo, izrečeno s posamezno odločbo. Tako je mogoče veriženje (seštevanje) glob le, če so izrečene z večimi odločbami, ni pa mogoče deljenje globe, izrečene z eno odločbo. Glede na navedeno višje sodišče ugotavlja, da neplačana globa po odločbi o prekršku FU Murska Sobota št. 71011-4416-2018-3 na dan 22. 5. 2023 znaša 19.600,00 EUR, saj je 31. 3. 2023 storilec prostovoljno poravnal dolg v znesku 9.000,00 EUR.

7. V skladu z določbami 19.a člena ZP-1 in po postopku, opredeljenem v 202.c členu ZP-1, je višje sodišče obseg dela v splošno korist določilo tako, da je za vsakih začetih 10,00 EUR globe določilo eno uro dela, pri tem je upoštevalo, da lahko odrejeno delo traja najmanj 30 in največ 400 ur. Rok, v katerem mora biti delo opravljeno, ne sme biti daljši od šestih mesecev, tako da je storilec dolžan 400 delovnih ur opraviti najkasneje v šestih mesecih. Višje sodišče namreč ni moglo upoštevati razlogov, navedenih v prošnji za prilagoditev števila ur dela v splošno korist (dolgotrajna brezposelnost in finančna stiska, delno poplačilo globe, neobravnavanost za prekrške). Glede na visok znesek neporavnane globe je logično, da mora storilec opraviti tudi največ možnih ur družbeno koristnega dela.

8. Skladno z določbo tretjega odstavka 192.b člena ZP-1 pa je višje sodišče odločilo še, da se prekine postopek odreditve nadomestnega zapora. Če storilec dela ne bo opravil, se bo izmikal ali ga opravil le delno, bo sodišče prve stopnje nadaljevalo s postopkom in izdalo sklep o nadomestnem zaporu. Če pa bo storilec v celoti opravil delo, bo sodišče postopek odreditve nadomestnega zapora ustavilo (šesti odstavek 192.b člena ZP-1).

9. Glede na navedeno je višje sodišče na podlagi 3. alineje petega odstavka 192.č člena ZP-1 spremenilo izpodbijani sklep.

10. Višje sodišče je ugodilo pritožbi, zato sodne takse kot stroška pritožbenega postopka ni določilo (drugi odstavek 147. člena ZP-1).

Zakon o prekrških (2003) - ZP-1  - člen 19a, 19a/2, 192a, 192a/1, 192a/4, 192b, 192b/1, 192b/3, 192b/6, 192č, 192č/5, 192č/5-3, 202c

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.